MOOSH DIGITAL PRINTING IPOH | Online order | Jimat & Berkualiti
Our website address is: https://moosh.akeem.my. Beskikbare materiaal — Dissipelskap
Die Wese van Dissipelskap
Module 1: Die Wese van Dissipelskap.
Module 2: Die Identiteit van ŉ Dissipel.
Module 3: Die Roeping van ŉ Dissipel.
Hierdie module handel baie sterk oor roeping, gehoorsaamheid, gawes en bediening. Ons hanteer dissipelskap beginsels vanuit die OT. Dit is ook bedoel om mense bloot te stel aan God se storie met die mens vanuit die OT. Daar word aangetoon hoe God van die begin af mense roep om Hom te volg as dissipels (mense wat Hom volg en van Hom leer).. Ons fokus ook baie op Godsbeeld, wie God werklik is in sy karakter soos Hy Homself openbaar het. Dit het ook ten doel om mense te help om die bedoeling van die Bybel beter te verstaan en dus met die regte verwagting na die Woord te kom (maw nie om wetenskaplike en historiese korrektheid in alle opsigte van die Bybel te verwag nie, maar dit te sien as die bekendmaking van God en sy wil vir ons lewe).
Module 4: Die Bediening van ŉ Dissipel.
Ook saam met Modules 3 en 4, word daar ’n retraite aangebied waar mense meer kans kry om te bid en stil te word rondom hulle spesifieke roeping en bediening.
Modules 5: Die Hart van ŉ Dissipel.
Vir diegene wat nog verder wil gaan en belang stel in ’n meer kontemplatiewe verhouding met God, is daar dan nog twee modules wat mense wil begelei om vir hulleself `n “geestelike lewensreël” daar te stel wat hulle op die verdere reis as dissipel van Christus kan help.
Module 6: Die Gebed van ŉ Dissipel.
Hierdie module is baie meer daarop ingestel om mense bekend te stel aan die baie ou geestelike dissiplines soos die beoefening van Christus se teenwoordigheid (Brother Lawrence) die Jesus Gebed (soos beoefen in die Ortodokse tradisie en die woestynvaders) en die Gebed van die Hart.
Modules 5 en 6 loop ook oor ’n jaar en gaan gepaard met ’n stil retraite.
Module 7: Die Wil van ŉ Dissipel.
In die onderskeiding van God se wil, gaan dit nie net daaroor dat ons na God se wil vra of soek wanneer ons groot besluite moet neem nie, maar dis `n kuns wat enige dissipel moet aanleer om van dag tot dag met onderskeiding te leef. In hierdie module word dan spesifiek aandag aan die aspek gegee. Ons kyk ook redelik breedvoerig na St Ignatius se riglyne vir onderskeiding.
Die program sal dan min of meer soos volg verloop, afhangende van die tempo waarteen die groep verkies om te beweeg. Groepe wat nie so lank wil neem om alles deur te gaan nie, sou ook kon kies om twee sessies per week te doen.
EEN SESSIE PER WEEK (8 sessies per kwartaal) TWEE SESSIES PER WEEK
Module 1: Kwartaal een tot drie.
(Jaar 1) Module 1: Kwartaal 1 – 2.
Module 2: Kwartaal vier en Kwartaal 1 – 2.
(Jaar 1 – 2) Module 2: Kwartaal 3 -4 .
Module 3: Kwartaal 3 -4 en Kwartaal 1.
(Jaar 2 – 3) Module 3: Kwartaal 1 – 2.
Module 4: Kwartaal 2 -4.
(Jaar 3) Module 4: Kwartaal 3 – 4.
Module 5: Kwartaal 1 – 2.
(Jaar 4) Module 5 Kwartaal 1 – 2.
Module 6: Kwartaal 3 -4.
(Jaar 4) Module 6: Kwartaal 3 -4.
Module 7: Kwartaal 1 – 2.
(Jaar 5) Module 7: Kwartaal 1 – 4.
Totale tyd: 4jr en 6 mde. Totale tyd: 3jr en 6 mde.
Sommige mense vra van tyd tot tyd: “Het jy nie ‘n korter program wat ons minder tyd sal vat nie?” Ek dink dit is juis een van die grootste probleme wat die kerk het, dat mense te maklik “kortpaaie” soek rondom die geestelike reis, omdat die wereld daarbuite oral kortpaai vir mense aanbied.
Die waarheid is dat daar GEEN KORTPAAIE in dissipelskap is nie. Mens word nie ‘n dissipel deur ‘n paar belangrike beginsels net teoreties “baas te raak” nie. Dit gaan oor die aanleer van ‘n manier van lewe wat eintlik vir meeste mense baie vreemd is; dit vra ook baie genesing, verlossing en groei. Dit alles neem TYD, rustige en geduldige spandeer van tyd met God.
Mens sou natuurlik ook net eers een of twee modules kon doen en dan later weer die ander. Ek sou dit egter nie aanbeveel nie, omdat dit goed is om die “manier van lewe” goed in te oefen en jou eie te maak.
Meer detail oor die praktiese verloop word gegee onder FAQ.
Dit is veral van groot nut vir tieners wat graag meer wil leer oor ŉ pad van dissipelskap. Ons ervaring is dat tieners wat dit met oorgawe en toewyding doen, baie daaruit ontvang en baie groei in hulle geestelike lewe beleef. Daar is ook gemeentes wat dit gebruik as kategese materiaal. Daar is dan ook drie modules vir tieners. Dit kan oor drie jaar in die hoerskool gedoen word.
In die tienermateriaal het ek probeer om die hart van dissipelskap raak te vat, maar dan ook op die manier wat ek as tiener dit graag sou wou hoor. Dit wat ek glo vir tieners moontlik kan opgewonde maak oor ‘n reis of lewe saam met God, eerder as om hulle bang te maak vir die moontlikheid van “hel toe gaan”.
Elkeen van die modules het 20 Sessies, wat gerieflik binne een jaar ingepas kan word.
Module 1: Jy! Iemand van Betekenis!
In hierdie module lê ek klem op die feit dat God se bedoeling is om van ELKEEN van sy kinders iemand van betekenis te maak. Hy doen dit egter anders as wat die in die wêreld gedoen word, omdat Hy ander waardes het. Ons volg dus die reis van hoe God dit met sy kinders doen vandat Hy hierdie belofte aan Abraham gegee het in Gen. 12:1-2 totdat dit in Christus vervul is. Ons wys ook uit hoe dit in elke kind van God se lewe waar kan word, veral rondom die spesifieke vrae waarmee tieners dikwels worstel.
Module 2: Jy! ‘n Verteenwoordiger van God!
In hierdie module praat ons verder oor wat dit beteken as die Bybel se dat God ons as sy “verteenwoordigers” gemaak het. Hoe en waar kan en moet ons Hom verteenwoordig? Wat vra dit van ons en watter betekenis het dit vir ons manier van lewe? Weer eens word dit op ‘n manier gedoen wat hopelik nie skuldgevoelens by die tieners wek omdat hulle “nog nie daar is” nie, maar eerder op ‘n manier wat hulle sal opgewonde maak om so te kan leef.
Module 3: Jy! ‘n Gestuurde van God!
In hierdie module praat ons oor die feit dat God ons nie net roep om Hom te volg nie, maar ook uitstuur om vir Hom te leef. Die klem is egter weer daarop dat die belangrikste toerusting vir ‘n lewe as gestuurde, nie allerhande kursusse is nie, maar eerder ‘n lewende verhouding met God. Iemand wat regtig leer om naby God te leef, sal leef as gestuurde, sonder om dit “te probeer” doen. Dit is wat die Gees in ons werk en doen wanneer ons naby God leef.
Op die oomblik is daar materiaal vir ongeveer vyf jaar. Ouers kan dit met laerskool kinders by die huis doen. Dit kan ook gebruik word as sondagskool of kategese materiaal. Die gedagte is dat dit primêr die ouers se verantwoordelikheid is om hulle kinders op geestelike vlak te begelei. Hierdie materiaal gee vir die ouer gereedskap wat hulle kan gebruik om dit meer effektief te kan doen. Daar word sterk gefokus op wie God is en op Bybelse waardes wat gesinne kan aanneem as hulle eie. Die gesin kan dan ook saamkom met 3 – 5 ander gesinne wat dit ook doen as ŉ gesin-sel. Elke gesin deel wat hulle ontdek het. Daar is dan ook ’n kreatiewe aktiwiteit wat hulle almal (ouers en kinders saam) verder gesels oor die materiaal. Die mense wat dit doen vind dit baie verrykend en bevredigend, beide ouers en kinders is baie positief daaroor.
Riglyne vir stilword en joernaal:
Daar is ook ‘n addisionele boekie wat verdere riglyne gee vir stil word en die hou van ‘n joernaal. Mense kan dit enige tyd bestel om self deur te werk. Dit is ingedeel in 52 weke, met n stil word gedeelte vir elke dag van die week (maar nie ‘n “dagboek” nie). Dit leer jou hoe om self na die Woord te luister en dan daaroor aantekeninge te maak. Dit kan ook deur groepe gebruik word, wat bv alreeds deur al sewe modules gewerk het.
Die titel is: WEES STIL EN WEET. KOSTE IS R90 (A5) en R100 (A4).
Leer ons bid.
Hierdie boekie wil mense verder begelei op die pad van gebed. Dit is daarop gerig om gebed wyer en dieper te beleef as net die tradisionele siening van “praat met God”. Dit is baie meer gerig daarop om te leer luister na God.
Dit is gebaseer op die “Onse Vader” gebed, maar nie net soos wat dit in Matteus 6 na vore kom nie. Ons kyk na die wyer betekenis van die gebed in die lig van die totale verhaal van die Bybel. Ek glo dis al manier waarop ons die gebed werklik sy volle betekenis kan laat kry deur insig te kry waarvoor ons regtig vra as ons bid: “Laat U Naam geheilig word, Laat U koninkryk kom en laat U wil geskied.”
Koste is R100. Dit is net in A5 beskikbaar en die skrif is groter as die ander A5 boeke s’n, sodat dit nie nodig was om dit ook in A4 te druk nie.
Vind uit hoe om te bestel